text: [{"text_idx": "#000008", "text": "UYUKILE yeu mwana? Eyo, i Yesu. Wabutwilwa mu kipombo. Mu kipombo i momwa mutulwanga banyema. Pano, Madia usa kula\u0304dika Yesu mu kidi\u0304lo mutu\u0304lwanga bidibwa bya bampunda ne banyema bakwabo. Ino, mwanda waka Madia ne Yosefa abashikata kuno pamo na banyema? Kuno ke ku kifukopo kubutwilwanga bana, mwene i amo?"}, {"text_idx": "#000009", "text": "I amo. Kyobekadile kuno i kino: Kesala Akutusa, mbikavu wa Loma, waletele kijila\u2019mba muntu yense ajokele ku kibundi kyabo kwa\u0304butwidilwe mwanda wa kwilembeja ku buku. Yosefa wa\u0304butwidilwe mu Betelema. Aye pa kufika\u2019ko pamo ne Madia, kekwadipo njibo nansha imo ya abo kufikila\u2019mo. Penepo abaenda kushikata na banyema pamo. Ino mu dine difuku\u2019dyo Madia wabutula Yesu! Inoko mwana i mukomo, enka na momwena\u2019mu."}, {"text_idx": "#000010", "text": "Ubamone bakumbi ba\u0304ya kutala Yesu? Badi bakakumbe miko\u0304ko mu ntanda bufuku, penepo kike kibebamunikila pobadi. Nanshi i mwikeulu! Bakumbi abakwatwa moyo bininge. Ino mwikeulu webanena\u2019mba: \u2018Kemukikwatwa moyo! Ndi na mwanda muyampe wa kwimusapwila. Dyalelo dino, mu Betelema mubabutulwa Kidishitu Mfumwetu. Ukaku\u0304la bantu! Mukamumona mupambwe bisandi mu kidi\u0304lo.\u2019 Ponka\u2019po bamwikeulu bavule abaiya kebatendela Leza. Penepo bakumbi abapeja kukatala Yesu, na pano abamutana."}, {"text_idx": "#000011", "text": "Uyukile kishidile Yesu na bantu bonso? Le umuyukile amba i ani na bubine? Vuluka mu ma\u0304nga imbajinji ya dino dibuku, twesambi\u0304le pa Mwana\u0304 Leza umbajinji. Uno Mwana wa\u0304ingile na Yehova pa kupanga diulu ne ntanda ne bintu byonso. Bine uno ye Yesu!"}, {"text_idx": "#000012", "text": "Eyo, Yehova wayete bu\u0304mi bwa wandi Mwana momwa mu\u0304lu, webutu\u0304la munda mwa Madia. Ponka\u2019po, mwana waanza kutamina munda mwandi\u2019nka na mutaminanga bana bonso munda mwa bainabo. Ino uno mwana i Mwana\u0304 Leza. Ku mfulo Yesu wabutwilwa mu kino kipombo kya mu Betelema. Mwene pano ubamone kyadi kisangedile bamwikeulu pa kusapwila bantu\u2019mba Yesu wabutulwa?"}, {"text_idx": "#000020", "text": "Mu Dishinda Wenda ku Damakasa"}]